Els defensors i les defensores de drets humans són clau per a la transformació dels conflictes i la reducció de les desigualtats.
Lluitar contra les amenaces, els atacs, l'estigmatització i la criminalització que els assola és un repte global i compartit.
Les dones defensores pateixen especialment la repressió i la violència.
Per tot això, una línia de treball prioritari per a l'ACCD és contribuir a que defensors i defensores dels drets humans puguin desenvolupar la seva tasca en condicions d'integritat i seguretat.
El 2018, l'any en que es commemora el vintè aniversari de la Declaració de les Nacions Unides per a la seva protecció, l'ACCD ha desplegat múltiples iniciatives en aquest sentit:
Acollida a Catalunya i acompanyament al retorn de persones defensores dels drets humans: Sílvia Berrocal i Edilberto Daza (Colòmbia), fins el mes de maig, i Martha Ceballos, Oscar Humberto Melo (Colòmbia) i Karen Taxilaga (Mèxic), a partir del mes d'octubre.
Tot plegat en el marc del Programa català de protecció de defensores i defensors de drets humans.
El Programa és una iniciativa de la Generalitat de Catalunya en la que també col·labora l'Ajuntament de Sant Cugat i que gestiona la Comissió Catalana d'Ajuda al Refugiat, i té com a objectiu oferir protecció a defensors i defensores dels drets humans en situació de risc a causa de la seva activitat de defensa dels drets humans per mitjans pacífics.
Suport a iniciatives d'incidència i sensibilització a Catalunya, com el programa Ciutats Defensores dels Drets Humans, en el qual hem facilitat la cobertura per part de l'espai InfoK de TVC, i participant a espais internacionals com la Cimera Mundial de Defensors i Defensores dels Drets Humans.
Aquest 2018 hi ha hagut per primera vegada una edició de primavera del Ciutats Defensores dels Drets Humans, que s'afegeix a la tradicional edició de tardor.
En total, la iniciativa ha acollit 14 activistes d'arreu del món.
D'altra banda, la Cimera Mundial de Defensors i Defensores dels Drets Humans, que té el suport de més de 30 organitzacions i xarxes de defensors de drets humans, a més de Governs com el de la Generalitat, va tenir lloc entre el 29 i el 31 d'octubre a París (França).
Una delegació de l'Agència Catalana de Cooperació al Desenvolupament hi va donar a conèixer el Programa Català de Protecció de Defensors i Defensores dels Drets Humans.
Concertació d'actors i treball en xarxa amb entitats, departaments de la Generalitat de Catalunya, col·legis professionals, ajuntaments a Catalunya; programes de protecció a l'estat espanyol i a nivell europeu com a membres de la Xarxa europea de programes de reubicació temporal coordinada per Protectdefenders.eu.
Aquesta trobada va tenir lloc en el marc de la Cimera Mundial de Defensors i Defensores dels Drets Humans, a París, i la cooperació catalana hi va ser present per a donar a conèixer l'estratègia de país en matèria de protecció.
Reunió de la Xarxa europea de programes de reubicació temporal, a París
Enfortiment de les lluites compartides entre organitzacions catalanes i organitzacions de Colòmbia i Amèrica Central a través de formació, xarxes, assessorament i acompanyament legal, recerca i articulació amb universitats.
Reunió amb Tiempos Nuevos Teatro, contrapart a El Salvador
Cicle 'El cinema i la defensa dels drets humans', resultat del treball concertat entre els diferents programes de cooperació finançats per l'ACCD.
La mostra de cinema va comptar amb quatre projeccions a La Filmoteca de Catalunya i els Cinemes Girona els dies 1 i 2 de desembre, i va ser organitzat per les entitats i institucions següents: Entrepobles, Associació Internacional per la Pau, Brigades Internacionals de Pau, Farmacèutics Mundi, Fundació Calala i l'Agència Catalana de Cooperació al Desenvolupament de la Generalitat de Catalunya.
L'entitat Drac Màgic porta a terme la programació i gestió del cicle.
Fotograma de la pel·lícula 'Camino a la escuela' projectada durant la mostra
Contribució al Fons de dones internacional Urgent Action Fund per a donar suport a dones defensores de drets humans en moments crítics.
L'Urgent Action Fund per als Drets Humans de les Dones és un fons internacional feminista que protegeix i enforteix defensores dones i trans quan s'enfronten a amenaces greus a causa del seu activisme.
El fons utilitza eines molt àgils per a respondre a demandes de protecció en menys de 72 hores.